b"\n_START_ARTICLE_\nMuzika Japonijoje\n_START_PARAGRAPH_\nMuzika Japonijoje\xc2\xa0\xe2\x80\x93 muzikin\xc4\x97s tradicijos, vyraujan\xc4\x8dios Japonijoje. Naujausiu laikotarpiu \xc5\xa1ioje srityje egzistuoja didel\xc4\x97 stili\xc5\xb3 \xc4\xafvairov\xc4\x97. Nevengiama juos mai\xc5\xa1yti tarpusavyje, derinant vakarieti\xc5\xa1kus elementus su japoni\xc5\xa1kais, o senuosius\xc2\xa0\xe2\x80\x93 su naujaisiais. \xc5\xa0alia modernios muzikos gyvuoja ir tradicin\xc4\x97, kuri m\xc4\x97gstama daugelio gyventoj\xc5\xb3 ir remiama valstyb\xc4\x97s.\n_START_SECTION_\nSenieji laikai ir viduram\xc5\xbeiai\n_START_PARAGRAPH_\nManoma, kad daugelis tradicin\xc4\x97s japon\xc5\xb3 muzikos stili\xc5\xb3 kilo arba buvo stipriai daroma \xc4\xaftaka Kinijos ir kit\xc5\xb3 aplinkini\xc5\xb3 valstybi\xc5\xb3. Kartu su ra\xc5\xa1tu, mokslo pasiekimais, religija, Japonij\xc4\x85 tiesiogiai arba per Kor\xc4\x97j\xc4\x85 pasiek\xc4\x97 ir kini\xc5\xa1ki muzikos instrumentai bei jiems skirti k\xc5\xabriniai. To pasekoje nuo ma\xc5\xbedaug VIII a. prad\xc4\x97jo formuotis auk\xc5\xa1tuomen\xc4\x97s muzikinis stilius gagaku, atliekamas daugiausiai imperatoriaus r\xc5\xabmuose. \xc4\xae j\xc4\xaf buvo \xc4\xafmai\xc5\xa1yta ir sen\xc5\xb3j\xc5\xb3 \xc5\xa1intoistini\xc5\xb3 ritual\xc5\xb3 bei tuometin\xc4\x97s kor\xc4\x97jieti\xc5\xa1kos muzikos element\xc5\xb3. Gagaku atlikdavo ant \xc5\xbeem\xc4\x97s s\xc4\x97dintis ansamblis, jame vyraudavo tokie instrumentai kaip pu\xc4\x8diamieji riuteki, hi\xc4\x8diriki, b\xc5\xabgnai taiko, gongai \xc5\xa1ioko, styginiai koto bei biva. Kartais b\xc5\xabdavo naudojamas ir vokalas, muzik\xc4\x85 palyd\xc4\x97davo \xc5\xa1okiai (bugaku). Gagaku yra atliekamas iki \xc5\xa1iol, jo elementus yra panaudoj\xc4\x99 \xc5\xa1iuolaikiniai kompozitoriai, kartais ir populiariosios muzikos atlik\xc4\x97jai._NEWLINE_Instrumentai, naudojami gagaku atliekan\xc4\x8diuose ansambliuose, laikui b\xc4\x97gant prad\xc4\x97jo plisti tarp ne auk\xc5\xa1tuomen\xc4\x97s muzikant\xc5\xb3. Pavyzd\xc5\xbeiui, XIII\xe2\x80\x93XIV a. su biva (instrumentas pana\xc5\xa1us \xc4\xaf liutnia) imta akompanuoti dainuojamuosius epus, pasakojimus. Pana\xc5\xa1iu metu vyst\xc4\x97si ir savita no teatro muzika, stipriai \xc4\xaftakota budizmo. J\xc4\x85 atliekan\xc4\x8dius ansamblius sudaro keturi atlik\xc4\x97jai: trys grojantys mu\xc5\xa1amaisiais ir atliekantys vokalines partijas bei vienas \xc5\xa1inonu\xc4\x97 fleitininkas.\n_START_SECTION_\nTokugavos laikotarpis\n_START_PARAGRAPH_\nTokugavos \xc5\xa1iog\xc5\xabnato laikotarpiu miestuose prad\xc4\x97jo spar\xc4\x8diau vystytis populiariosios muzikos stiliai. I\xc5\xa1populiar\xc4\x97jo \xc5\xa1iakuha\xc4\x8di bambukin\xc4\x97 fleita, tradici\xc5\xa1kai naudota budist\xc5\xb3 vienuoli\xc5\xb3, styginiai instrumentai koto ir \xc5\xa1iamisen. Jie buvo naudojami bunraku ir kabuki teatro ansambli\xc5\xb3, o su \xc5\xa1iamisen dainas da\xc5\xbenai akompanuodavo gei\xc5\xa1os.\n_START_SECTION_\nMeid\xc5\xbei revoliucija\n_START_PARAGRAPH_\nPo Meid\xc5\xbei revoliucijos did\xc5\xbeioji dauguma Japonijos gyventoj\xc5\xb3 pirm\xc4\x85 kart\xc4\x85 susid\xc5\xabr\xc4\x97 su vakarieti\xc5\xa1ka muzika. Per kelis ateinan\xc4\x8dius modernizacijos de\xc5\xa1imtme\xc4\x8dius susik\xc5\xabr\xc4\x97 pirmieji \xc5\xa1i\xc4\x85 muzika atliekantys ansambliai, \xc4\xafkurti jos mokantys universitet\xc5\xb3 fakultetai, buvo vykstama studijuoti muzik\xc4\x85 \xc4\xaf Europ\xc4\x85. Tuo metu \xc4\xafsik\xc5\xabr\xc4\x97 ir pirmosios vakarieti\xc5\xa1kus instrumentus gaminan\xc4\x8dios kompanijos, tarp kuri\xc5\xb3 buvo ir viena i\xc5\xa1 dabartini\xc5\xb3 \xc5\xa1ios srities gigan\xc4\x8di\xc5\xb3 \xe2\x80\x9eYamaha\xe2\x80\x9c. 1920-taisiais Japonija i\xc5\xa1gyveno d\xc5\xbeiazo bum\xc4\x85, k\xc5\xabr\xc4\x97si \xc5\xa1io stiliaus grup\xc4\x97s. \xc5\xa0alia vyst\xc4\x97si ir japoni\xc5\xa1kos vokalin\xc4\x97s estrados stilius enka, pasi\xc5\xbeymintis lyrin\xc4\x97mis ir nostalgi\xc5\xa1komis dainomis. Ketvirtajame ir penktajame XX a. de\xc5\xa1imtme\xc4\x8diuose sustipr\xc4\x97jusi kult\xc5\xabrin\xc4\x97 cenz\xc5\xabra paliet\xc4\x97 ir muzik\xc4\x85\xc2\xa0\xe2\x80\x93 to meto karin\xc4\x97 vald\xc5\xbeia \xc4\x97m\xc4\x97 riboti vakarieti\xc5\xa1kus stilius ir k\xc5\xabrinius. Apribojimai buvo nutraukti i\xc5\xa1 karto pasibaigus karui.\n_START_SECTION_\nNaujausieji laikai\n_START_PARAGRAPH_\nPo karo Japonijos muzikoje egzistuoja didel\xc4\x97 stili\xc5\xb3 \xc4\xafvairov\xc4\x97. Nevengiama juos mai\xc5\xa1yti tarpusavyje, derinant vakarieti\xc5\xa1kus elementus su japoni\xc5\xa1kais, o senuosius\xc2\xa0\xe2\x80\x93 su naujaisiais. \xc5\xa0alia modernios muzikos gyvuoja ir tradicin\xc4\x97, kuri m\xc4\x97gstama daugelio gyventoj\xc5\xb3 ir remiama valstyb\xc4\x97s. Pirmaisiais pokario de\xc5\xa1imtme\xc4\x8diais toliau vyst\xc4\x97si enka stilius, jaunimo tarpe vis labiau populiar\xc4\x97jo rokenrolas. V\xc4\x97liau vyst\xc4\x97si sav\xc5\xb3 japoni\xc5\xa1k\xc5\xb3 element\xc5\xb3 turintis pop muzikos \xc5\xbeanras, \xc4\xafgav\xc4\x99s J-pop pavadinim\xc4\x85. Nema\xc5\xbeai gerb\xc4\x97j\xc5\xb3 turi ir roko, hiphopo, metalo, indie roko, \xc4\xafvairi alternatyvioji bei avangardin\xc4\x97 muzika, o sugr\xc4\xaf\xc5\xbetantys japon\xc5\xb3 emigrantai i\xc5\xa1 Brazilijos i\xc5\xa1populiarino Lotyn\xc5\xb3 Amerikos stilius. Pasaulinio populiarumo yra sulauk\xc4\x99s ir ne vienas Japonijos kompozitorius. Nuo 1997\xc2\xa0m. organizuojamas vienas did\xc5\xbeiausi\xc5\xb3 \xc5\xa1alyje populiariosios muzikos festivali\xc5\xb3 Fuji Rock Festival.\n_START_SECTION_\nAtlik\xc4\x97jai\n_START_PARAGRAPH_\n\xc5\xbdymesni Japonijos atlik\xc4\x97jai: Kyu Sakamoto, Happy End, Yellow Magic Orchestra, Tatsuro Yamashita, Pizzicato Five, Ryuichi Sakamoto, Southern All Stars, Zard, Mr. Children, Glay, L'Arc-en-Ciel, Hikaru Utada, Ayumi Hamasaki, Gackt, Miyavi.\n_START_SECTION_\nKompozitoriai\n_START_PARAGRAPH_\n\xc5\xbdymesni Japonijos kompozitoriai: Rentar\xc5\x8d Taki (1879\xe2\x80\x931903), Kosaku Yamada (1886\xe2\x80\x931965), Kiyoshi Nobutoki (1887\xe2\x80\x931965), Yasuji Kiyose (1900\xe2\x80\x931981), Masao Ohki (1901\xe2\x80\x931971), Sabur\xc5\x8d Moroi (1903\xe2\x80\x931977), Kunihiko Hashimoto (1904\xe2\x80\x931949), Tomojir\xc5\x8d Ikenouchi (1906\xe2\x80\x931991), Yoritsune Matsudaira (1907\xe2\x80\x932001), Hisato Ohzawa (1907\xe2\x80\x931953), Shir\xc5\x8d Fukai (1907\xe2\x80\x931959), Hisatada Otaka (1911\xe2\x80\x931951), Akira Ifukube (1914\xe2\x80\x932006), Fumio Hayasaka (1914\xe2\x80\x931955), Minao Shibata (1916\xe2\x80\x931996), Yoshir\xc5\x8d Irino (1921\xe2\x80\x931980), Sadao Bekku (1922\xe2\x80\x932012), Ikuma Dan (1924\xe2\x80\x932001), Yasushi Akutagawa (1925\xe2\x80\x931989), Roh Ogura (1926\xe2\x80\x931990), Joji Yuasa (1929\xe2\x80\x93), Toshiro Mayuzumi (1929\xe2\x80\x931997), Akio Yashiro (1929\xe2\x80\x931976), Teizo Matsumura (1929\xe2\x80\x932007), Toru Takemitsu (1930\xe2\x80\x931996), Makoto Moroi (1930\xe2\x80\x93), Hikaru Hayashi (1931\xe2\x80\x932012), Yuzo Toyama (1931\xe2\x80\x93), Akira Miyoshi (1933\xe2\x80\x93), Toshi Ichiyanagi (1933\xe2\x80\x93), Maki Ishii (1936\xe2\x80\x932003), Shigeaki Saegusa (1942\xe2\x80\x93), Shin-ichiro Ikebe (1943\xe2\x80\x93), Takashi Yoshimatsu (1953\xe2\x80\x93), Akira Nishimura (1953\xe2\x80\x93), Toshio Hosokawa (1955\xe2\x80\x93)."